બસ, એ જ વાત યાદ કરો છો ને કે એ નારાયણ રખે ને કંઈ કરી બેસે તો એના વિકલ્પે તમારું આગમન થયું એ એટલા પૂરતું જ માત્ર જરૂરી હતું ! કેમ બરાબર ? વિકલ્પકુમાર… હવે આમાં ઉદાસ થવાની વાત ક્યાં આવી ? દાળિયા ફાકતાં જતાં ગજવામાં પણ ભરી લેવાનું ન ભૂલવું એ જ તો દુનિયાનો નિયમ છે. ને એમાં પણ તમે તો ભાગ્યશાળી છો કે જન્મતાંવેંત જ આ નિયમનો બોધપાઠ તમારી ગળથૂથીમાં આવી ગયો, બાકી અહીં તો મરતાં સમયે પણ આવી સાવ સાદીસીધી બાબતને ન સમજી શકનારા જિંદગીની સાથે પોતાનું મૃત્યુ પણ બગાડી બેસે છે. હવે તમારો તાળો મેળવવો જ છે તો ચાલો બધી જ વાતો બરાબર યાદ કરી લો. જીવનનાં બધાં જ વર્ષો બરાબર ફંફોસી જુઓ.